kardosdrur/scandi-wiki huggingface dataset:
Wide-body

Wide-body (fra engelsk og betyder bred krop) er betegnelsen for de flytyper, der har to midtergange i kabinen. Modsætningen til et wide-body fly er et narrow body fly, der kun har en enkelt midtergang.

Oprindelse 

I begyndelsen af jet-æraen fandtes kun passagerfly med en enkelt midtergang, på engelsk kaldet single aisle. Men udviklingen kaldte på stadig større fly, og det viste sig upraktisk at fortsætte med at forlænge flykroppen. Man søgte i stedet at lave kabinen bredere end de maksimalt 6 sæder, der benyttedes og med en wide-body kunne man opnå op til 10 sæder på tværs i en fx 3+4+3 konfiguration. De første der lancerede en wide-body var også de største, nemlig Boeing med deres 747 i 1969.

Den dobbelte midtergang (twin aisle) giver passagererne langt bedre komfort, tillader flere passagerer på fly, der stadig kan håndteres af almindelige lufthavne og gør af- og påstigning langt hurtigere. Under passagerdækket er der ligeledes plads til mere fragt, og på første klasse kan pladsen bruges til yderst luksuriøse omgivelser i forhold til, hvad man tidligere har været vant til.

Wide-bodies i dag 
Der er siden kommet en række wide-bodies til, og de bruges primært på mellem- og langruter. De store afstande gør det mest økonomisk at have flest mulige passagerer med på en gang. Mindre fly, narrow-bodies, er bedst til kortere ruter, hvor rejsende sætter større pris på at kunne vælge mellem flere afgange om dagen. Dermed spredes kundekredsen ud på flere fly med mindre kapacitet. Enkelte steder, for eksempel i Japan, er efterspørgslen dog til tider stor nok til at sætte wide-body fly ind på indenrigsruter.

Med stadigt flere mennesker verden over, der får råd til at rejse med fly, går tendensen ligeledes mod stadigt større fly. I en lang årrække har de største internationale lufthavne været konstrueret efter den største gængse model på markedet, nemlig Boeing 747. Men da Airbus leverede den første Airbus A380 til fast ruteflyvning, har flere lufthavne været nødt til at udvide både landingsbaner, taxiveje og terminaler. Og uden nogen konkret udfordrer ser det ud til, at A380 nu har sat standarden for det største wide-body fly i tjeneste fremover.

Eksempler på wide-body-fly med produktionsår:
 Airbus A300 1974-2007
 Airbus A310 1983-1998
 Airbus A330 1994-
 Airbus A340 1993-2011
 Airbus A380 2005-
 Boeing 747 1968-
 Boeing 767 1981-
 Boeing 777 1993-/2019-
 Boeing 787 2007-
 Iljusjin Il-86 1980-1994
 Iljusjin Il-96 1992-
 McDonnell Douglas DC-10/MD-11 1971-1989/1990-2001
 Lockheed L-1011 TriStar 1972-1985

Flyvemaskiner
Joe Morgan

Joe Leonard Morgan (født 19. september 1943 i Bonham, Texas, USA, død 11. oktober 2020) var en professionel baseballspiller optaget i Baseball Hall of Fame. Morgan var aktiv fra 1963-1984 og spillede for Houston Astros, Cincinnati Reds, San Francisco Giants, Philadelphia Phillies samt Oakland Athletics. Hans defensive position var 2. base. Morgan bliver betragtet som en af de bedste 2. basemænd i historien og sabermetrics-guruen Bill James har i sin bog, New Bill James Historical Baseball Abstract, placeret Joe Morgan som den bedste nogensinde.

Joe Morgan var efter den aktive karriere kommentator for den amerikanske sportskanal ESPN.

Karriere som spiller 
Joe Morgan skrev kontrakt med Houston Astros i 1962 (mens de stadig hed Colt .45's) og fik sin debut i MLB 21. september 1963. Det var dog først fra 1965, at Morgan blev fast mand hos Houston. Med 2 All-Star-kampe og en 2.-plads i Rookie of the Year-afstemningen i 1965, havde Joe Morgan en solid karriere hos Astros.

Efter 1971-sæsonen blev Joe Morgan byttet til Cincinnati Reds, hvor han tilbragte de næste 8 sæsoner. I den periode var Morgan en af baseballspillets absolutte superstjerner, og sammen med bl.a. Pete Rose og Johnny Bench var Morgan en del af et Reds-hold, der var så stærkt, at det fik tilnavnet The Big Red Machine. Dette hold vandt World Series både i 1975 og 1976, og begge år vandt Joe Morgan NL MVP-prisen. I alle sine 8 år hos Reds blev Morgan valgt til All-Star-kampen, og fra 1973 til 1977 vandt han Gold Glove-prisen.

I de sidste år af sin karriere var Joe Morgan i slutspillet med Astros i 1980 (nederlag til Phillies i NLCS) og med Phillies i 1983 (nederlag til Baltimore Orioles i World Series). Derudover vandt Morgan en Silver Slugger-pris i 1982, mens han spillede for Giants. Joe Morgan spillede sin sidste kamp i MLB 30. september 1984 for Oakland.

I 1990 blev Joe Morgan nomineret til optagelse i Baseball Hall of Fame, og med næsten 82% af stemmerne kom Morgan ind i første forsøg.

Karriere som kommentator 

Siden sit karrierestop var Joe Morgan aktiv som kommentator non-stop, både som lokal kommentator for Cincinnati, San Francisco og Oakland, men også for de nationale tv-selskaber, ABC og NBC. Det er dog først og fremmest hos ESPN, at Morgan gjorde sig bemærket som kanalens førende ekspertkommentator, og fra 1990 dannede Morgan fast makkerpar med play-by-play-kommentatoren Jon Miller.

Joe Morgan og sabermetrics 
I 2000'erne opstod kritik af Joe Morgans evner som analytiker, en kritik som opstod i kølvandet af udgivelsen af bogen Moneyball, som handler om Oakland Athletics' general manager Billy Beane og hans måde at bruge sabermetrics i opbygningen af sit hold. Selvom Joe Morgan ved flere lejligheder indrømmede, at han aldrig havde læst Moneyball, havde det ikke afholdt ham fra at kritisere Beane for at have skrevet bogen (det på trods af, at det ikke er Beane, men forfatteren Michael Lewis, der har skrevet den), ligesom Morgan ikke havde tøvet med at kalde Beane, journalister og fans, der bruger sabermetrics, for "nørder, der spiller videospil"..

Referencer

Eksterne henvisninger 

 

Baseballspillere fra USA
Personer fra Texas
Partia Demokristiane e Shqipërisë

Partia Demokristiane e Shqipërisë (Albaniens Kristendemokratiske parti (PDSh)) er et lille politisk parti i Albanien. I parlamentsvalget i 2005, fik partiet 2 sæder ud af 140 i parlamentet. Partiets første valg var i 1996, hvor det ikke fik nogle sæder i parlamentet. I 1997 fik partiet 1 sæde, og i 2001 igen ingen. 

Nard Ndoka er formand for PDSh. I dag har partiet 6 sæder i parlamentet.

Politiske partier i Albanien
Kristendemokratiske partier
Albaniens Arbejdets Parti

Albaniens Arbejdets Parti (AAP) (albansk: Partia e Punës e Shqipërisë (PPSh)) var et politisk parti i Albanien. Partiet blev dannet 1941, som Albaniens Kommunistiske Parti (Partia Komuniste e Shqipërisë). Partiet ændrede navn i 1948 efter befrielsen af Albanien og magtovertagelsen i landet.

Partiet opretholdt nære kontakter med Kominform og senere SUKP, men AAP under ledelse af Enver Hoxha vendte sig på det skarpeste mod de ændringer, der fulgte efter Nikita Khrusjtjovs "hemmelige tale" på SUKPs 20. partikongres i 1956.

En tale afholdt på mødet for 81 kommunistiske og arbejderpartier, holdt i Moskva i november 1960 af Enver Hoxha havde titlen "Afvis de revisionistiske teser fra Sovjetunionens kommunistiske partis 20. kongres og Khrusjtjovgruppens antimarxistiske standpunkt! Forsvar marxismen-leninismen!"

Talen var et forvarsel om det senere brud mellem SUKP og AAP, som blev åbent i 1961, hvor Albanien meldte sig ud af Warszawapagten. Efter Enver Hoxhas død i 1985 overtog Ramiz Alia posten som partiets leder, frem til den 10. kongres i 1991 svækkedes partiet: På kongressen skiftede partiet navn til Partia Socialiste e Shqipërisë (Alabaniens Socialist Parti), Ramiz Alia blev afsat som leder, og fra midten af 1991 blev Fatos Nano ny leder af partiet.

Efter AAPs 10. kongres brød en mindre gruppe ud af partiet. Gruppen stiftede Partia Komuniste e Shqipërisë (Albaniens Kommunistparti), der siden har slået sig sammen med andre politiske grupper i landet. Partiet deltager i "Internationalt møde for kommunistiske og arbejderpartier" som såvel KPiD, DKP som Den Russiske Føderations Kommunistiske Parti deltager på.

Kort efter kongressen i 1991 blev Enver Hoxhas enke, den 70-årige Nexhmije Hoxha arresteret og fængslet. Efter godt fem års fængsling blev Nexhmije Hoxha endeligt løsladt i 1997.

Nexhmije Hoxha er ikke medlem af Albaniens Kommunistparti, idet partiet støtter hvad Enver Hoxha kaldte SUKPs revisionistiske teser.

Noter 

Kommunistiske partier
Politiske partier i Albanien
Etableret i 1941
Partia Demokratike e Shqipërisë

Partia Demokratike e Shqipërisë (Albaniens Demokratiske Parti (PD)) er et borgerligt, politisk parti i Albanien og det er det ene af de to ledende partier i Albanien.

Partiet blev grundlagt i 1990 af Gramoz Pashko, Azem Hajdari, Sali Berisha m.fl.

Partiet kom første gang til magten i 1992 efter at have vundet parlamentsvalget under Sali Berisha og Aleksander Meksis  lederskab og regerede indtil 1997. Partiet gik af, efter at en borgerkrig næsten var brudt ud, og dets socialistiske rivaler kom til magten.

Ved  parlamentsvalget i 2005 vandt partiet 56 pladser ud af 140 og dannede en koalitionsregering med partiformanden Sali Berisha som premierminister. Et af hans mål var at Albanien blev medlem af Nato, og det lykkedes 2. april 2009, hvor Albanien og Kroatien blev medlem.

Ved parlamentsvalget 23. juni 2013, tabte koalitionen som partiet var leder af. Sali Berisha anerkendte valgresultatet og gik af som formand for partiet. Ved formandsvalget en måned senere valgtes borgmester i Tirana Lulzim Basha til ny partiformand mens Astrit Patozi og Jozefina Topalli begge blev næstformænd.

Parlamentsvalg

Mandater i parlamentet

Partiformænd

Referencer 

Politiske partier i Albanien
Konservative partier
Kristendemokratiske partier
Etableret i 1990
Algeriets Kommunistparti

Algeriets Kommunistparti (fransk: Parti Communiste Algérien (PCA)) var et kommunistisk politisk parti i Algeriet. PCA blev dannet i 1920 som en del af det franske kommunistparti (PCF) og blev senere et selvstændigt parti i 1936.

PCA kæmpede under ledelse af sit franske moderparti PCF mod den algeriske nationale friheds bevægeæse, PCF mente nemlig at Algeriet ikke var modent nok til at få national uafhængighed.

I 1955 blev partiet forbudt af de franske autoriteter. Derefter orienterede partiet sig i stadig stigende grad som støtte for den Algeriske selvstændighedsbevægelse.

PCA opnåede lovlig status i 1962, men i 1964 blev partiet atter forbudt og derefter opløst. De Algeriske kommunister organiserede sig efterfølgende inden for rammerne af partiet PAGS Socialist Vanguard Party (fransk: Parti de l'Avant-Garde Socialiste), der i 1993 ændrede navn til Ettehadi og i 1999 blev rekonstrueret som Democratic and Social Movement (fransk: Mouvement Démocratique et Social).

Kommunistparti
Kommunistiske partier
Museernes Samlinger

Museernes Samlinger er det centrale register over museumssager, – genstande og andet kulturhistorisk dokumentationsmateriale i statslige og statsanerkendte, danske museer. Registeret, der er det kulturhistoriske sidestykke til Kunstindeks Danmark, blev etableret i 2004 med henblik på at forbedre museernes mulighed for at prioritere deres indsamling og koordinere deres undersøgelsesvirksomhed. Det drives af Kulturarvsstyrelsen, men ansvaret for oplysningernes korrekthed påhviler museerne, som indberetter via det webbaserede registrerings- og indberetningssystem Regin eller gennem eksport fra egne, lokale databaser. Der er fri adgang til registeret, som således ikke blot er et administrativt opslagsværk for museer, men også tilbyder offentligheden et indblik i, hvad museerne har i deres udstillinger og magasiner. 

Ved udgangen af 2007 rummede registeret oplysninger om 471.000 museumsgenstande fordelt på 37.558 museumssager. I februar 2010 var de tilsvarende tal 1,2 mio. genstande og 88.000 museumssager.

Eksterne henvisninger/kilder 
 Museernes Samlinger

Dansk kultur
Danmarks kulturarvsregistre
Étoile Nord-Africaine

Étoile Nord-Africaine (oversat: Nordafrikas stjerne (ENA)) var en tidlig algerisk nationalistisk organisation, der bliver betegnet som forløberen for Algeriets Nationale Befrielsesfront (FLN), som kæmpede mod Frankrig i Den algeriske uafhængighedskrig (1954-1962). 

Organisationen blev dannet i 1926 af den nationalistiske politiker Messali Hadj, og ønskede opstand mod det franske styre i landet, og total uafhængighed. Organisationen havde i starten en stærk forbindelse til det algeriske kommunistparti, indtil 1930'erne hvor forbindelsen blev brudt, eftersom det franske kommunistparti, som det algeriske kommunistparti var en del af, mente at Algeriet ikke var modent nok til at blive uafhængig. 

ENA blev splittet i 1937. To måneder efter splittelsen dannede Messali Hadj Parti du Peuple Algerien. 

Politiske partier i Algeriet
Harakat Moudjtamaa As-Silm

Harakat Moudjtamaa As-Silm () (HAMAS) er et islamisk parti i Algeriet, ledet af Mahfoud Nahnah indtil hans død i 2003. Partiets nuværende leder er Bouguerra Soltani.

Ekstern henvisning 
Harakat Moudjtamaa As-Silms hjemmeside (arabisk)

Politiske partier i Algeriet
Muslimske partier
Angolas Kommunistparti

Angolas Kommunistparti ( (PCA)) var et politisk parti i Angola. Det blev grundlagt i 1955 under indflydelse af det portugisiske kommunistparti. PCA blev ledet af brødrene Mário Pinto de Andrade og Joaquim Pinto de Andrade, som var katolsk præst. 

I december 1956 gik partiet sammen med Movimento Popular de Libertação de Angola.

Kommunistparti
Kommunistiske partier
Etableret i 1955
Pave Clemens 14.

Clemens 14. (el. Klemens XIV) med døbenavnet Giovanni (Gian) Vincenzo Antonio Ganganelli (født 31. oktober 1705 i Sant' Arcangelo di Romagna ved Rimini i Italien, død 22. september 1774 i Rom), var den katolske kirkes pave fra 19. maj 1769 til sin død, og han var den 249. pave i paverækken.

Ganganelli blev munk i et franciskanerkloster i 1723. Han var rådgiver for Inkvisitionen, og blev udnævnt som kardinal i 1759. Efter en mere end tre måneder lang konklave (pavevalg) blev han valgt som pave den 19. maj 1769. Han opløste jesuiterordenen i 1773, hvorefter alle jesuittersamfund undtagen i Hviderusland blev lukket.

Efter Clemens' død gik der rygter om, at han var blevet forgivet af jesuitterne, fordi han året før havde ophævet ordenen. På sit dødsleje udtalte han: "Jeg drager mod evigheden, og jeg ved hvorfor!" Da hans lig meget hurtigt gik i opløsning, tog man det som bevis for, at hans mistanke var korrekt. Sandsynligvis døde han dog af en lungebetændelse, han pådrog sig, da han var redet til S. Maria sopra Minerva i øsende regnvejr for at forestå uddelingen af brudeudstyrs-legater på Mariæ bebudelsesdag. 

Ingen senere pave har valgt pavenavnet Clemens.

Henvisninger

Se også 
 Paverækken

Paver fra Italien
Paver i oplysningstiden
Angolas Nationale Demokratiske Parti

Angolas Nationale Demokratiske Parti () (PNDA)) er et politisk parti i Angola. Partiets formand er Geraldo Pereira João da Silva.

Nationale Demokratiske Parti
InterCityLyn

InterCityLyn er navnet på Danmarks lyntogsforbindelser, dvs. hurtige persontog, der kun stopper i begrænset omfang undervejs på visse strækninger. Det er DSB, der står for kørslen af lyntogene, der supplerer de almindelige InterCitytog.

InterCityLyn-nettet 2021 
Nedenfor er gengivet InterCityLyn-nettet, som det ser ud i hovedtræk siden 12. december 2021. I praksis er der enkelte tog morgen og aften, der ikke kører helt igennem. Bemærk i øvrigt at der i modsætning til f.eks. S-banen ikke opereres med faste linjer. Togene kan således samles og deles undervejs efter behov, ligesom hyppighed og destinationer løbende justeres.

 Timedrift Københavns Lufthavn – København H – Odense – Fredericia – Århus H – Aalborg Lufthavn
 Totimedrift Fredericia – Sønderborg
 Totimedrift Fredericia – Herning – Struer
 Fire gange dagligt Københavns Lufthavn – København H – Odense – Århus H (InterCityLyn+)

Materiel 

InterCityLyn køres med togsæt af typerne IC3, IR4 og IC4:
 IC3 (InterCity, 3 vogne) er et trevogns dieseltogsæt, der blev sat i drift fra 1990. Et særligt kendetegn er dets gumminæser på fronten og specialindrettede førerrum, der kan klappes til side, så der kan dannes overgang mellem to sammenkoblede togsæt. IC3 udgør hovedstammen i InterCityLyntrafikken og indsættes på alle strækninger.
 IR4 (InterRegional, 4 vogne) er et firevogns elektrisk togsæt. Det er en videreudvikling af IC3 og kan kobles med denne. Oprindelig blev det bygget som regionaltog, men siden 1997 benyttes det også som InterCity til Sønderborg, da der her i modsætning til de andre destinationer kan køres elektrisk hele vejen. IR4 benyttes desuden som lokale vogne til Odense, Fredericia og Kolding.
 IC4 (InterCity, 4 vogne) er et firevogns dieseltogsæt. Det var tænkt som afløseren for IC3, men betydelige tekniske problemer har medført, at det kun benyttes på få afgange.

Se også 
 Lyntog
 InterCityExpress

Kilder og litteratur 

 Fra Lyntog til InterCity af John Poulsen. Forlaget bane bøger, 2010. 
 DSB's køreplaner

Togforbindelser
Demokratisk Alliance (Angola)

Demokratisk Alliance ( også kendt som AD-Coligação) er en alliance af politiske partier i Angola. Alliancens præsident er Evidor Quiela. Alliancen blev dannet i 1992.

I parlamentsvalget i 1992 fik AD-Coligação 1 sæde i den nationale forsamling. 

Politiske partier i Angola
Etableret i 1992
Demokratisk Fornyelse (Angola)

Demokratisk Fornyelse () er et politisk parti i Angola. Partiet blev grundlagt 16. december 1990. Grundlæggerne tilhørte lederskabet af MPLA. Partiets formand er Luis de Silva Dos Passos.

Politiske partier i Angola
Etableret i 1990
Regin (it-system)

Regin er et registrerings- og indberetningssystem beregnet for de statslige og statsanerkendte museers registrering og indberetning til de centrale kulturarvsregistre, Kunstindeks Danmark og Museernes Samlinger. Regin blev etableret i 2004 og benyttes af mere end 100 museer (juli 2007). Det er udviklet og drives af Kulturarvsstyrelsen.

Siden 2018 er Regin afløst af SARA (SAmlingsRegistrering og Administration).

Dansk kultur
Regin

Regin henviser til flere artikler:

 Regin (mytologisk person) – dværg i nordisk mytologi
 Regin (it-system) – registrerings- og indberetningssystem for museer
 Regin (navn) – et mandsnavn
Acción por la República

Acción por la República (Aktion for Republikken) er et konservativt politisk parti i Argentina.

Det blev grundlagt i 1998 af Domingo Cavallo som en forkæmper for neoliberale ideologier. Ved det argentinske valg i 1999 blev partiet landets tredjestørste, og da Cavallo gik med i regeringen i 2001, blev mange af partiets medlemmer en del af finansministeriet.

Efter økonomiens kolaps i 2001 led partiet stor nød og mange medlemmer udtrådte og meldte sig ind i andre partier som Recrear para el Crecimiento og Partido Justicialista eller dannede deres egne lokale småpartier.

Argentinas politik
Politiske partier
Ærølisten

Ærølisten er en borgerliste i Ærø Kommune. Listen har det tidligere folketingsmedlem for CD Ebbe Kalnæs i spidsen. 

Ærølisten blev dannet forud for kommunalvalget i november 2005.

Hovedpunkterne til kommunalvalget var; at Ærø kan beholde de kvaliteter der gør øen til et yndet mål for besøgende, at Ærø i fremtiden ikke placerer sig på sidelinien, at Ærølisten uden partipolitiske tilhørsforhold arbejder for hele Ærø uden skelen til isolerede geografiske særinteresser.

Ærølisten fik 1 mandat, der tilfaldt Ebbe Kalnæs.

Borgerlister
Ærø Kommune
Tetrapode

Tetrapoder bruges i forbindelse med anlæg af havnemoler for at holde havet i ave. Kendetegnet for en tetrapode er, at den har fire "ben", der kan bruges til at flette ind i hinanden og derved skabe en samlet styrke, der gør det svært for havet at flytte dem i forhold til, hvis de stod enkeltvis. En typisk tetrapode vejer mellem 15 og 25 tons stykket.

Brugen af tetrapoder er især kendt ved den franske Atlanterhavskyst, men er også at finde i den norske by, Berlevåg, hvor de samme arkitekter, som arbejdede i Frankrig, har hjulpet befolkningen i Berlevåg. Ved brugen af tetrapoder er indbyggerne i Berlevåg i dag indehavere af Norges to største moler.

Kystsikring
Kontorflag

Et kontorflag er en skibsejers eller et rederis eget flag, som typisk føres dels på skibene, dels ved firmaets kontor. I Danmark har de fleste rederier kontorflag. Velkendt er således Mærsks lyseblå flag med den syvtakkede stjerne.

Flag
Partido Unidad Federalista

Partido Unidad Federalista (Federalist Unity Party) er et højreorienteret politisk parti, der er aktivt i Buenos Aires provinsen i Argentina, hvor det opstiller ved lokalvalg. Partiets formand er den tidligere politichef Luis Patti, der er under anklage for at medvirke til tortur under den sidste diktator, hvor han var borgmester i Escobar. 

Ved det seneste valg til provinsparlamentet, blev Patti valgt sammen med en mere fra partiet. Efter en afstemning i parlamentet blev Patti dog ikke dømt værdig til at være medlem.

Argentina
Politiske partier
Kvindernes Peronistparti

Kvindernes Peronistparti () var kvindernes del af partiet Partido Justicialista i Argentina. Det blev dannet af Eva Peron i slutningen af 1940'erne. På den tid  partiet blev dannet, var kvinderne meget fraværende fra den politiske scene i Argentina, og havde ikke fået stemmeret. 

Efter Eva Perons død tog Delia Parodi lederskabet indtil militærkuppet i 1955.

Kvindepartier
Etableret i 1949
Ophørt i 1955
Argentinas politik
Eva Peron
Partido Justicialista

Partido Justicialista (el. Partido Justicialista) er et peronistisk politisk parti i Argentina. Det bliver ledet af Eduardo Camaño. Den nuværende præsident Cristina Fernández de Kirchner og de tidligere Néstor Kirchner og Carlos Menem er medlemmer.

Partiet blev dannet i 1946 af Juan Peron. Det blev banlyst fra at deltage i valg fra 1955, da Frihedsrevolutionen kuppede Peron, til 1973 hvor Peron kom tilbage til Argentina, efter at have været i eksil i Spanien.

Ekstern henvisning 
Partiets officiele hjemmeside (på spansk)

Politiske partier
Etableret i 1946
Argentina
Mazenisk (sprog)

Mazenisk (Taperisk, Gilisk) er det sprog i Iran hvor det tales af omkring halvdelen af befolkningen. 

Iranske sprog
Sprog i Iran
Eschweiler

Eschweiler er en by i den tyske delstat Nordrhein-Westfalen som ligger tæt på grænsen til både Belgien og Holland. Omkring 56.000 indbyggere. Areal 77 km².

I byen er der Underret, kaserne, politistation, 6 jernbanestationer Eschweiler Hauptbahnhof, Eschweiler-Aue (2008), Eschweiler-West, Eschweiler-Talbahnhof, Eschweiler-Nothberg og Eschweiler-Weisweiler, 3 udkørsler Eschweiler-West, Eschweiler-Ost og Weisweiler (motorvej A 4).

Flere borge, karneval, kunstig sø Blausteinsee, friluftsbad, svømmehal, issportshal, kraftværk, tidligere bjergværksdrift (stenkul, zink) og overfladedrift (brunkul).

Eschweiler er delt ind i Altstadt (den gamle bykærne), Aue, Bergrath, Bohl, Dürwiß, Fronhoven, Hastenrath, Hehlrath, Hücheln, Kinzweiler, Klee Oepe, Neu-Lohn, Nothberg, Ost, Pumpe-Stich, Röhe, Röthgen, Scherpenseel, Siedlung Waldschule, St. Jöris, Vöckelsberg, Volkenrath, Weisweiler og Wilhelmshöhe.

Nedrivet på grund af overfladedrift: Erberich, Langendorf, Laurenzberg, Lohn, Lürken og Pützlohn.

Henvisninger 

Byer i Nordrhein-Westfalen
Baroniet Holckenhavn

Baroniet Holckenhavn blev oprettet, da det tidligere gods ved Nyborg Fjord, der tidligere havde heddet Kogsbølle, Ellensborg og  Nygård, ved Patent af 1672 27. marts med et tilliggende på omkring 849 tønder hartkorn blev overdraget til kommandanten på Kronborg, Eiler Holck og hans slægt, under navnet Friherreskabet Holckenhavn. Prisen var, at han af det da forsømte gods skulle stille 300 tønder hartkorn i god stand til rådighed for det Kongelige Rytterregiment på Fyn.

Lenet blev ophævet 1921 ved lensafløsningen.

Lensbesiddere 
(1672-1696) Eiler Holck
(1696-1708) Frederik Christian Holck
(1708-1740) Eiler Holck
(1740-1760) Christian Frederik Holck
(1760-1777) Erik Rosenkrantz Holck
(1777-1781) Iver Holck
(1781-1801) Mogens Frederik Anton Iver Holck
(1801-1830) Frederik Conrad Holck
(1830-1877) Conrad Frederik Erik Holck
(1877-1919) Christian Eiler lensbaron Holck
(1919-1921) Mogens Conrad Christian Holck

Eksterne kilder/henvisninger
 Holckenhavn slots hjemmeside
 Danske Len af Louis Bobé, Gustav Graae og Fr. Jürgensen West, 1916

Holckenhavn
Holckenhavn
Slægten Holck
Ophørt i 1921